甲子雨
作者：方回
朝代：宋

paragraphs: 紫陽元日得晴日，曉鵲聲邊駢賀客。
玉梅爛漫照椒觴，盡我真珠紅一石。
祁山山下初立春，馬上送迎逢故人。
故人挈榼藉芳草，啼鳥遊絲天氣新。
吟鞭轉入西江路，寶月欲圓碧霄暮。
南方戰罷聞者喜，盡道上元仍甲子。
卒然軍興由盜興，千里無煙况有燈。
雞犬逃生且未暇，上元之雨吾何憎。
萬馬還營速須早，放與田家蠶麥好。
甲子之雨恐不可，聽彼謠言愁殺我。